Што датычыцца неспецыфічных метадаў прафілактыкі прастудных захворванняў і грыпу, дык асноўным з іх з’яўляецца здаровы лад жыцця. Калі вы займаецеся спортам, правільна харчуецеся, атрымліваючы ўсе неабходныя вітаміны і мінералы, праводзіце шмат часу на свежым паветры, тады ваш арганізм зможа даць надзейны адпор інфекцыі і справіцца з ёю, дазваляючы пазбегнуць ускладненняў. Не забывайце пра пастаянныя правілы гігіены, асабліва ў перыяд эпідэміі, такія як мыццё рук, вільготная ўборка і праветрыванне памяшкання. Пазбягайце вялікага зборышча людзей, замяніце 15-хвілінны праезд у грамадскім транспарце паўгадзіннай прагулкай.